பிறபயன்பாட்டுக்கு, விடை (பக்கவழி நெறிப்படுத்துதல்) என்பதைப் பாருங்கள்.
ஒன்றனைப் பற்றி அறிந்து கொள்ள ஒருவரை ஒருவர் வினவுகின்றனர். இதை வினா என்கின்றனர். வினாவிற்கு ஏற்ப **விடை**யளிப்பதுதான் மொழிநடையின் சிறப்பு.

*தேர்வு நாளை நடைபெறுமா?* எனக் கேட்ட ஒருவனிடம், *என் தங்கை ஏழாம் வகுப்பில் படிக்கிறாள்* எனக் கூறுவது தவறு. வினாவும் அவ்வினாவிற்கு உரிய விடையும் பிழையின்றி அமைதலே முறை.

இறை, செப்பு, பதில் என்பன விடையின் வேறு பெயர்கள்.

விடை வகைகள்
-----------

விடை எட்டு வகைப்படும்.

1. நேர்விடை
2. சுட்டுவிடை
3. மறைவிடை
4. நேர்விடை
5. ஏவல்விடை
6. வினாஎதிர்வினாதல்விடை
7. உற்றதுரைத்தல்விடை
8. உறுவதுகூறல்விடை
9. இனமொழிவிடை

### சுட்டுவிடை

"*சென்னைக்கு வழி யாது?*" என்று வினவினால் ‘**இது**’ என்பது போலச் சுட்டிக் கூறும் விடை, சுட்டுவிடை.

‘மாவீழ் நொச்சி என்பதற்குப் பொருள் யாது?’ என்பதற்கு ‘வண்டு விரும்பித் தேன் உண்ணும் நொச்சிப் பூ’ என்று விளக்கம்  கருதிக் கூறும் விடை முதலியன **சுட்டுவிடை** ஆகும். 

### மறைவிடை ( எதிர் மறுத்துக் கூறல் விடை)

"*இது செய்வாயா?*" என்று வினவியபோது, ’**செய்யேன்**’ என்பதுபோல எதிர்மறுத்துக் கூறும் விடை, எதிர்மறைவிடை.

செழியா, விளையாடினாயா? என்னும் வினாவிற்கு ‘விளையாட வில்லை’ எனக் கூறுவது **மறைவிடை** எனப்படும்.

இங்கு மறை என்பது எதிர்மறை எனப் பொருள்படும்.

### நேர்விடை ( உடன்பட்டுக் கூறுதல்)

"*இது செய்வாயா?*" என்று வினவியபோது, ’**செய்வேன்**’ என்பதுபோல உடன்பட்டுக் கூறும் விடை, நேர்விடை.

**நேர்விடை** என்பது வினாவிற்கு உடன்பட்டுக் கூறும் விடையாகும்.

செழியா, விளையாடினாயா? என்னும் வினாவிற்கு ‘விளையாடினேன்’ எனக் கூறுவது **நேர்விடை** எனப்படும்.

### ஏவல்விடை

"*இது செய்வாயா?*" என்று வினவியபோது, ’**நீயே செய்**’ என்று ஏவிக் கூறுவது , ஏவல்விடை.

வினாவில் உள்ள செயலை வினவியவரைச் செய்யச் சொல்வது**ஏவல்விடை** எனப்படும். வினவியவரையே ஏவுவதால் **ஏவல்விடை**  எனப்பட்டது.

கபிலா, நீ பாடுவாயா? என்னும் வினாவிற்கு, ‘நீயே பாடு’ என்பது **ஏவல்விடை** எனப்படும். 

### வினாஎதிர்வினாதல்விடை

"*இது செய்வாயா?*" என்று வினவியபோது, ’**செய்யாமலிருப்பேனோ?**’ என்று வினாவையே விடையாகக் கூறுவது, வினாஎதிர்வினாதல்விடை.

வினவப்பட்ட வினாவிற்கு விடையாக வினாவாகவே விடை அளிப்பது **வினா எதிர் வினாதல் விடை**எனப்படும். 

கபிலா, நீ பாடுவாயா? என்னும் வினாவிற்கு, ‘நான் பாடாமல் இருப்பேனா’ என விடையளித்துத் தான் அச்செயலைச் செய்யவிருப்பதை உறுதி செய்வது,**வினா எதிர் வினாதல் விடை**  எனப்படும். 

### உற்றதுரைத்தல்விடை

"*இது செய்வாயா?*" என்று வினவிய போது, ’**உடம்பு நொந்தது**’ என்று தனக்கு உற்றதனை விடையாகக் கூறுவது, உற்றதுரைத்தல்விடை.

வினவப்பட்ட வினாவிற்குத் தனக்கு நேர்ந்ததை விடையாகக் கூறுவது **உற்றது உரைத்தல் விடை** எனப்படும்.

நீ படித்தாயா? என்னும் வினாவிற்குத் ‘தலைவலித்தது’ எனத் தனக்கு நேர்ந்ததைக் கூறுவதால் இஃது,**உற்றது உரைத்தல் விடை** எனப்பட்டது. இஃது இறந்த காலத்திலும், நிகழ்காலத்திலும் விடையளிப்பதாகும்.

### உறுவதுகூறல்விடை

"*இது செய்வாயா?*" என்று வினவியபோது, ’**கை வலிக்கும்**’ எனத் தனக்கு வரப்போவதை விடையாகக் கூறுவது, உறுவதுகூறல்விடை.

வினவப்பட்ட வினாவிற்குத் தனக்கு நிகழ உள்ளதை விடையாகக் கூறுவது **உறுவது கூறல் விடை**எனப்படும்.

நீ படிப்பாயா? என்னும் வினாவிற்குத் ‘தலைவலிக்கும்’ எனத் தனக்கு நிகழ உள்ளதைக் கூறுவதால் இதனை, **உறுவது கூறல் விடை** எனப்பட்டது. இஃது எதிர்கால வினை கொண்டு முடியும்.

### இனமொழி விடை

"ஆடுவாயா*?*" என்று வினவிய போது, ’**பாடுவேன்**’ என்று ஆடுவதற்கு இனமான பாடுவதனை விடையாகக் கூறுவது, இனமொழிவிடை.

ஒன்றை வினவ அதற்கு இனமான வேறு ஒன்றைக் கூறுவது **இனமொழி விடை** எனப்படும்.

‘கடைக்காரரே, உளுத்தம்பருப்பு இருக்கா?’ என்ற கேள்விக்கு, ‘துவரம்பருப்பு இருக்கு’ என விடை தருதல்.

சுட்டு, மறை, நேர் ஆகிய மூன்றும் வெளிப்படை(செவ்வன் இறை). மற்ற ஐந்தும் வினாக்களுக்குரிய விடையைக் குறிப்பால்(இறை பயப்பன) உணர்த்துவன.

நன்னூல் பாடல்
-------------

சுட்டு மறைநேர் ஏவல் வினாதல் 
உற்றது உரைத்தல் உறுவது கூறல் 
இனமொழி எனும்எண் இறையுள் இறுதி 
நிலவிய ஐந்தும் பொருண்மையின் நேர்ப (நன்னூல் - 386)

ஆதாரம்
------

* தமிழ்நாட்டுப் பாடநூல் கழகம் வெளியிட்டுள்ள பத்தாம் வகுப்பு பாடநூல் 97ம் பக்கம். முதற் பதிப்பு 2011. மறுபதிப்பு 2016
* 
*